《投时相十韵》
唐代·郑谷

何以保孤危，操修自不知。众中常杜口，梦里亦吟诗。

失计辞山早，非才得仕迟。薄冰安可履，暗室岂能欺。

勤苦流萤信，吁嗟宿燕知。残钟残漏晓，落叶落花时。

故旧寒门少，文章外族衰。此生多轗轲，半世足漂离。

省署随清品，渔舟爽素期。恋恩休未遂，双鬓渐成丝。

作者简介：郑谷（约851～910）唐朝末期著名诗人。字守愚，汉族，江西宜春市袁州区人。僖宗时进士，官都官郎中，人称郑都官。又以《鹧鸪诗》得名，人称郑鹧鸪。其诗多写景咏物之作，表现士大夫的闲情逸致。风格清新通俗，但流于浅率。曾与许裳、张乔等唱和往还，号“芳林十哲”。原有集，已散佚，存《云台编》。